Document ID: /roh_data/filtered/fineweb-2-filterrobots_roh.jsonl.gz/1176

Ils directurs mainan l’Hotel Saratz dapi il 2008. Suenter 10 onns s’haja il pèr decis da bandunar Puntraschigna, ha declerà il president dal cussegl d'administraziun, Gérard Jenni ad RTR. Ch’el saja gia intensivamain en tschertga da pussaivels successurs dal pèr Geiger. Ils hoteliers surpiglian questa stad la direcziun da la Aqua Spa Resorts cun 6 implants da wellness en tut la Svizra.
Nova era per l'hotel da tradiziun
Il cussegl d'administraziun deplorescha che Anuschka e Thierry Geiger bandunan l’Hotel Saratz. Dentant è Jenni er persvadì ch’i cumenza ina nova era per l’hotel da tradiziun a Puntraschigna. Dad ina vart maina il Saratz a partir da questa stad il center da congress Rondo per la vischnanca da Puntraschigna, da l’autra possia l’interpresa er sa sviluppar vinavant cun novas energias a la testa.
Nagina vendita prevesida
Ramurs ch’i dess plans da vender l’Hotel Saratz, refusescha il president dal cussegl administrativ cleramain. L’hotel che ha entant in’istorgia da passa 150 onns saja e restia er vinavant en possess da famiglia, uschè Gérard Jenni envers RTR.
RR novitads 17:00